6. ΝΟΜΟΣ 3270 της 13/16 Ιαν. 1925 Περί παρατάσεως και τροποποιήσεως του Νόμ. 1356 όσον αφορά τας εν τω Κράτει επιχειρήσεις παραγωγής και διανομής ηλεκτρικής ενεργείας. Άρθρ.1-4.(Παρατείνεται μέχρι τέλους 1926 η ισχύς του νόμ. 1356/1918 και ορίζεται η διαδικασία καθορισμού των τιμών ηλεκτρ. ρεύματος). Άρθρ.5.-Η κατά τας διατάξεις του παρόντος νόμου διατίμησις της ηλεκτρικής ενεργείας δύναται να αντικατασταθή δι' υπολογισμού των τιμών πωλήσεως επί τη βάσει τύπων, είτε κεχωρισμένως δι' εκάστην επιχείρησιν είτε δι' ομάδας ομοιογενών επιχειρήσεων. Οι τύποι ούτοι ορίζονται δια διαταγμάτων, προτάσει του επί της Συγκοινωνίας υπουργού, μετά γνώμην του αρμοδίου συμβουλίου του Υπουργείου της Συγκοινωνίας. Η ισχύς των τύπων τούτων ορίζεται εις δύο έτη κατ' ανώτατον όριον, επιτρεπομένης της καθ' όμοιον τρόπον ανανεώσεως τούτων, των ορισθέντων τύπων είτε παραμενόντων ως θέλουσι το πρώτον ορισθή, είτε τροποποιουμένων. Δύνανται εν τούτοις να καθορισθώσι και οριστικοί τύποι και να αποτελέσωσιν ούτοι τροποποιήσεις ή συμπληρώσεις των υφισταμένων και ανασταλεισών προνομιακών συμβάσεων και των χορηγηθεισών απλών αδειών, δια συμβάσεων συνομολογουμένων μεταξύ της ενδιαφερομένης αρχής και αναδόχων εγκρινομένων δια διαταγμάτων, εκδιδομένων προτάσει του υπουργού της Συγκοινωνίας. Άρθρ.6.-Επιτρέπεται εις το υπουργικόν συμβούλιον κατ' απόλυτον κρίσιν αυτού να προβή εις την σύνταξιν συμβάσεων κατόπιν προκηρύξεως διαγωνισμού μεθ' εταιρειών αποσκοπουσών είτε εις την παραγωγήν είτε εις την διανομήν ηλεκτρικού ρεύματος, είτε εις αμφότερα, προς εξυπηρέτησιν των πόλεων Αθηνών, Πειραιώς και περιχώρων, ως και μετά σιδηροδρομικών εταιρειών προκειμένου να εισαχθή εις ταύτας η ηλεκτροκίνησις. Εις την περίπτωσιν της μη διεξαγωγής διαγωνισμού επιτρέπεται εις τον υπουργόν της Συγκοινωνίας, μετά γνώμην του παρά τω υπουργείω της  Συγκοινωνίας αρμοδίου συμβουλίου, να συνομολογήση τοιαύτας συμβάσεις υπό όρους εγκρινομένους προηγουμένως υπό του υπουργικού συμβουλίου μεθ' εταιρειών υφισταμένων ή ιδρυθησομένων προς τον σκοπόν αυτόν. Άρθρ.7-8.(Προσωριναί διατάξεις). 